V. Veteška, podpredseda NR SR: (2005-09-28):
S interpeláciami prvý vystúpi pán poslanec Jaduš. J. Jaduš, poslanec: Vážený pán predsedajúci, vážené kolegyne, kolegovia, vážený pán premiér, vážení členovia vlády, podľa § 129 zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov podávam interpeláciu na ministra životného prostredia Slovenskej republiky pána Lászlóa Miklósa. Vážený pán minister, hlavne po veternej kalamite vo Vysokých Tatrách sa naplno prejavili rozpory vo vzťahoch medzi rezortmi životného prostredia a pôdohospodárstva ohľadom dodržiavania zákonnosti a legislatívy vo väzbe na ochranu prírody. Medializácia problémov medzi lesoochranármi a lesohospodármi, aktivity niektorých občianskych združení, problémy vo vlastníckych vzťahoch a vo využívaní vlastníckych práv, nie vždy jasné definovanie potrieb štátnej politiky v oblasti ochrany prírody a v oblasti hospodárskeho využitia lesa, praktické problémy s kompatibilitou v systéme legislatívy v oblasti životného prostredia, pôdohospodárstva, požiarnej ochrany a tak ďalej a tak ďalej, ale hlavne liknavý proces schvaľovania koncepcie ochrany prírody vládou Slovenskej republiky vyvoláva otázniky a zneisťuje odbornú aj laickú verejnosť. Preto mi dovoľte aj položiť vám nasledujúce otázky. Uveďte hlavné dôvody, prečo neprešla Koncepcia ochrany prírody vo vláde Slovenskej republiky. Ako sa bude riešiť problematika chránených území lesov? Ako sa prejavia hlavné zásady ochrany prírody v chránených územiach lesov vo vzťahu k plánovanej transformácii Lesov Slovenskej republiky? Neprejavia sa negatívne uvedené akty na plnení záväzkov Slovenskej republiky voči Európskej únii v legislatívnom procese a vo vzťahu k programom Európskej únie v oblasti ochrany životného prostredia a prírodného dedičstva? Zároveň mi dovoľte, aby som podal interpeláciu na ministra pôdohospodárstva pána Zsolta Simona. Vážený pán minister, dovoľte mi, aby som sa na vás obrátil s touto interpeláciou, ku ktorej podnetom mi je petícia vlastníkov pôdy v katastrálnom území Zálesie v okrese Kežmarok, v ktorej sa na základe listov vlastníctva dožadujú uznania vlastníctva k pôde. Príčinou tejto petície je to, že podnikateľ na pôde, konateľ spoločnosti POLES, spol. s r. o., so sídlom v Spišskej Starej Vsi v obvode Kežmarok bez vedomia a súhlasu vlastníkov pôdy nechal previesť túto pôdu na Slovenský pozemkový fond ako pôdu neznámych vlastníkov. Podľa vyjadrenia vlastníkov vzápätí na to uzavrel so Slovenským pozemkovým fondom nájomný vzťah a na túto pôdu si nechal vyplácať dotácie cez Pôdohospodársku platobnú agentúru. Vlastníci pôdy však uzavreli nájomné zmluvy s iným podnikateľským subjektom, ktorý sa rovnako uchádza o vyrovnávací príspevok za znevýhodnené oblasti na rok 2005 a o priznanie priamych platieb. Ide o výmeru cirka 150 ha. Vážený pán minister, prosím vás o dôkladné prešetrenie prípadu, vyvodenie dôsledkov v prípade, že došlo k porušeniu zákonnosti. A zároveň vás prosím o nápravu v prospech skutočných vlastníkov pôdy. Na základe tohto prípadu si vám dovoľujem položiť nasledujúce otázky. Ako je možné, aby štátny orgán zaregistroval identifikovanú pôdu s jasnými vlastníckymi vzťahmi ako pôdu neznámych vlastníkov? Aký je mechanizmus kooperácie medzi orgánmi štátnej správy, Slovenským pozemkovým fondom, katastrálnym úradom, Pôdohospodárskou platobnou agentúrou, ak sú takto flagrantne porušované vlastnícke práva? Sú vám známe podobné prípady manipulácie s pôdou, špekulácie s priamymi platbami a ako ste ich v minulosti riešili? A posledná otázka je: Aké opatrenia prijmete, aby k podobným udalostiam nedochádzalo? Ďakujem vám vopred za pozitívnu odpoveď.